Hvað gerist ef sjávarfiskur er settur í ferskvatn ? Allir fiskar og reyndar öll dýr sem lifa í vatni , hafa sitt eigið seltusvið , en það merkir að þau eru aðlöguð lífi í vatni með ákveðinn seltustyrk . Í raun inniheldur allt vatn eitthvað salt , hvort sem við köllum það ferskvatn eða saltvatn . Áður en lengra er haldið er rétt að rifja upp hvað átt er við með osmósu en hún er algeng í lífríkinu . Svonefnt osmósuhimnuflæði er flutningur vatns inn og út úr frumu . Vatnið flyst þá í gegnum valgegndræpa himnu frá svæði þar sem styrkur vatns er meiri og yfir í svæði sem styrkur vatns er minni . Nánar er fjallað um það í svari Ágústs Kvaran við spurningunni Hvað er osmósa ? Fiskar sem lifa alla jafna í ferskvatni draga í sig vatn en hjá sjávarfiskum streymir vatn út við osmósuhimnuflæði . Ferskvatnsfiskar eru saltari en umhverfið og draga í sig vatn við osmósu en sölt leita út . Þeir þurfa þess vegna í sífellu að losa sig við vatn og varðveita söltin til þess að líkaminn haldi réttu seltustigi . Sjávardýr eru hins vegar aðlöguð lífi í umhverfi sem er mun selturíkari en þau sjálf . Þar er ferlið því öfugt miðað við ferskvatnsfiska , vatnið streymir út úr þeim við osmósuhimnuflæði en sölt inn við efnaflæði . Líkamsstarfsemi þeirra miðast að því að sporna gegn þessu , halda í vatnið en losa sig við söltin . Ef þorskur eða annar sjávarfiskur er settur í ferskvatn breytast allar aðstæður . Þá er fiskurinn orðinn saltari en umhverfið þannig að vatn flæðir inn í hann og ruglar öllu vökvajafnvægi hans þar sem hann er ekki aðlagaður því að losa sig við umfram vatn eins og ferskvatnsfiskar . Fiskar sem lifa alla sína tilveru í sjó og eru settir í ferskvatn deyja vegna þessa mjög fljótt . Ásta Bryndís Schram er lektor og kennsluþróunarstjóri við Heilbrigðisvísindasvið HÍ auk þess sem hún starfar við kennsluráðgjöf hjá Kennslumiðstöð . Meginviðfangsefni hennar í rannsóknum er áhugahvöt , sjálfsmynd , samsömun og samspil þessara þátta við kennsluaðferðir .